b'\n_START_ARTICLE_\nKalliokoski (Valtimo)\n_START_PARAGRAPH_\nKalliokoski on koskin\xc3\xa4ht\xc3\xa4vyys kuutostien varrella Valtimon Puukarissa, noin 12 kilometri\xc3\xa4 kirkonkyl\xc3\xa4lt\xc3\xa4 pohjoiseen. Se on Kokkojoen koski ja laskee kahtena haarana kalliokynnyksen yli, jonka juurella se muodostaa laajan suvannon. Suvanto on my\xc3\xb6s paikkakuntalaisten uintipaikka. Aikoinaan on harkittu kosken valjastamista vesivoiman tuotantoon, mutta kosken pienuuden johdosta suunnitelmasta on luovuttu.\n_START_SECTION_\nHistoria\n_START_PARAGRAPH_\nKalliokoski on sijainnut t\xc3\xa4rke\xc3\xa4ll\xc3\xa4 vesireitill\xc3\xa4 pohjoiseen, Pohjantiell\xc3\xa4 eli karjalaisten er\xc3\xa4el\xc3\xa4m\xc3\xa4n runkotiell\xc3\xa4. Reitti yhdisti Laatokan ja Pohjanlahden, jota pitkin laatokankarjalaiset nousivat matkoillaan Valtimon vesireitti\xc3\xa4 pitkin Maansel\xc3\xa4n kannaksen yli Oulujoen reitille Ja Pohjanlahdelle. Reitti on todenn\xc3\xa4k\xc3\xb6isesti ollut k\xc3\xa4yt\xc3\xb6ss\xc3\xa4 jo rautakaudelta tai kauempaakin._NEWLINE_Joku ven\xc3\xa4l\xc3\xa4inen tai karjalainen on luetellut tuon veneell\xc3\xa4 kuljetun reitin paikannimet vuonna 1557 Viipurissa Kustaa Vaasan kirjurille muistiin merkitt\xc3\xa4v\xc3\xa4ksi. Kustaa Vilkuna on paikantanut karjalankieliset reitin paikannimet nykykielisin\xc3\xa4, ja Kalliokoski on tunnetu nimell\xc3\xa4 Padenkieli. Alempana oleva kyl\xc3\xa4n nimi Puukari taas juontuu tapauksesta, kun Padankielest\xc3\xa4 eli "kalliokoskesta" irtosi maapala, jossa oli my\xc3\xb6s puita. T\xc3\xa4m\xc3\xa4 maapala pys\xc3\xa4htyi alajuoksun Puankielen niityille tammeten Kokkojokea. Siit\xc3\xa4 nimi Puukari._NEWLINE_Kalliokosken rantapenkasta on vuonna 1883 l\xc3\xb6ydetty harvinaisen pitk\xc3\xa4, 122 senttimetri\xc3\xa4 mittainen miekka, joka on ajoitettu rautakauden aikaan 1200-luvulle. Miekan ohessa oli my\xc3\xb6s ruumis. Arvellaan, ett\xc3\xa4 miekka on muisto matkalla kuolleesta karjalaisesta soturista tai jopa p\xc3\xa4\xc3\xa4llik\xc3\xb6st\xc3\xa4. Miekka on nyky\xc3\xa4\xc3\xa4n Kuopion museossa.'